Istvan Kovacs a ieșit în evidență în a doua repriză a meciului Dinamo – UTA Arad, în ultima etapă a sezonului din play-out-ul SuperLigii. „Centralul” care va merge la EURO 2024 a dictat penalty în primă fază pentru Dinamo, însă și-a schimbat decizia după analiza VAR.
Dinamo a marcat de două ori în prima repriză a meciului cu UTA Arad. Abdallah și Patriche l-au învins, pe rând, pe Danylo Kucher. Începutul reprizei secunde a fost unul extrem de echilibrat.
În minutul 59, Marko Stolnik l-a împins în careu pe Dennis Politic, iar Istvan Kovacs i-a acordat cartonaș galben fundașului croat și a dictat lovitură de la 11 metri pentru Dinamo. VAR a intervenit prin arbitrul Rareș Vidican și asistentul Ciprian Danșa.
Ulterior, „centralul” din Carei și-a schimbat decizia și nu a acordat lovitură de la 11 metri. Următoarea fază controversată a avut loc la doar două minute distanță. Un fotbalist al arădenilor a fost eliminat de pe teren.
În minutul 61, Imoh Ezekiel a intervenit printr-un atac periculos asupra lui Răzvan Patriche. Căpitanul lui Dinamo s-a prăbușit la pământ. Istvan Kovacs nu a stat pe gânduri și i-a acordat al doilea cartonaș galben atacantului nigerian.
Imoh Ezekiel fusese avertizat în minutul 25 al meciului cu Dinamo. Astfel, fotbalistul de 30 de ani a urmărit restul partidei din tribune. Totuși, reluările de la TV au arătat că atacul lui Imoh Ezekiel nu a avut intensitate.
De altfel, a plouat cu cartonașe galbene la meciul Dinamo – UTA Arad. Istvan Kovacs a avertizat nu mai puțin de 8 jucători în primele 60 de minute ale meciului. „Centralul” din Carei este ajutat de la linii de asistenții Vasile Marinescu și Ovidiu Artene.
Dinamo are nevoie de o victorie cu UTA Arad, dar și de un joc favorabil al rezultatelor pentru a se salva de la retrogradare. „Câinii” ocupă penultima poziție, înainte de ultima etapă, cu doar 22 de puncte. Echipa lui Zeljko Kopic a înregistrat o victorie, 4 egaluri și 3 înfrângeri în play-out.
Nu mai puțin de 5980 de suporteri au fost prezenți pe „Arcul de Triumf” la Dinamo – UTA Arad. Suporterii au afișat un banner savuros în startul meciului. „Te vor oriunde, inima nu te lasă, Mircea Lucescu, hai acasă”.